Bispedømmet Berlin, som også omfattet Vest-Berlin, ble deretter representert i både den tyske bispekonferanse og i Berlin-konferansen, i den førstnevnte ved sin generalvikar, i sistnevnte av sin biskop personlig. Den katolske kirke betraktet ikke Berlin-konferansen som en nasjonal bispekonferanse, siden Den hellige stol offisielt betraktet de østtyske katolske biskoper som del av det tyske episkopat og dermed Den tyske bispekonferanse, slik som pavelig approbert i dens statutter den 26. september 1976. Øst-Tysklands bispedømmestruktur var komplisert. Siden 1972 hadde tre bispedømmer sine bispeseter i Øst-Tyskland, bispedømmene Berlin og Dresden-Meissen og det apostoliske administratur Görlitz. Resten av Øst-Tyskland tilhørte bispedømmer som hadde sine bispeseter i Vest-Tyskland, som utnevnte kommissærer for de østtyske delene av sine bispedømmer.